Elínrós Líndal ráðgjafi svarar spurningum lesenda Smartlands . Hér fær hún spurningu frá karlmanni á besta aldri sem missti nýverið vinnuna sína . Hann er hræddur um að eiga ekki afturkvæmt út á vinnumarkaðinn . Ég er einn af þeim um þessar mundir sem hef orðið fyrir atvinnuskerðingu vegna niðurskurðar í fyrirtækinu sem ég var að vinna í . Ég hef aldrei lent í uppsögn áður og hafði unnið lengi á þessum stað . Í raun hélt ég að einungis letingjar myndu lenda í uppsögn . Ég á erfitt með að fara á fætur og eyði löngum stundum að velta fyrir mér hvernig aðrir tilheyra í samfélaginu og ekki ég . Þessi atburður í lífinu mínu er að hafa veruleg áhrif á hvernig mér líður , sjálfsvirðinguna mína og andlegt og líkamlegt ástand mitt . Ég er rúmlega fertugur að aldri og líður eins og ég eigi ekki afturkvæmt inn á vinnumarkaðinn . Það virðist vera fjöldinn allur af fólki í minni grein sem situr um þau fáeinu störf sem verið er að auglýsa í dag hjá fyrirtækjum . Ég er háskólamenntaður með góða menntun . Hvað ráðleggur þú mér að gera á þeim stað sem ég er ? Með vinarkveðju , I Elínrós Líndal ráðgjafi . Ljósmynd / Saga Sig Sæll I og takk fyrir að senda inn þessa spurningu . Þú ert svo sannarlega ekki einn á þessum stað enda margir mjög hæfir einstaklingar búnir að missa atvinnu sína að undanförnu . Það sem virðist koma fólki á óvart í þinni stöðu er hversu almennt það er að fólk hafi lent í uppsögnum . Þetta er það sem mig langar að segja við þig í upphafi . Bara að þú munir að langflest okkar deila sömu reynslu og þú einhvern tímann á lífsleiðinni . Þau okkar sem hafa getað notað áskorun sem þessa til að breyta til í lífinu og fundið jákvæða útkomu út úr því , við þökkum uppsögninni fyrir tækifærið og erum dugleg að deila af þessari reynslu okkar . Ég mæli með því fyrir alla í þinni stöðu að vera duglegir að tala við fólk um upplifun sína . Að sjálfsögðu er alltaf best að tala við þá sem maður treystir og fjöldinn allur af fagfólki er þjálfað í að grípa fólk á staðnum sem þú ert á . Ég mæli með fyrir alla þá sem hafa unnið lengi í sama starfinu og hafa sérfræðiþekkingu á ákveðnum sviðum sem nýtist samfélaginu að skoða þann valmöguleika að fara að starfa fyrir sjálfan sig . Jafnvel að finna sér gott húsnæði þar sem það getur haldið í þær hefðir sem það hefur þróað með sér , að mæta ákveðið margar klukkustundir á dag til vinnu og að vera í kringum annað fólk . Eins mæli ég með því að fólk geri upp atvinnutímabilið sem það var að fara í gegnum . Geri eins konar uppgjör á tímanum . Hvað var gott ? Hvað hefði betur mátt fara ? Hvar hefði verið hollt að setja heilbrigðari mörk og þar fram eftir götunum . Að setja inn í daginn heilsurækt , hollan mat og að huga að svefni er lykilatriði í því tímabili sem þú ert á núna . Ekki dæma þig og aðra sem eru í þinni stöðu , það kæmi þér á óvart hversu margir deila þinni reynslu . Í raun vil ég halda því fram að enginn fari í gegnum það að starfa á vinnumarkaðnum , sem ekki hefur lent í einhverjum hremmingum svipuðum þeim sem þú ert að lenda í núna . Ég myndi hvetja þig til að finna þér áhugaverð verkefni þar sem þú getur gefið þjónustu þína , hluta af vikunni . Það hefur sýnt sig að við verðum hamingjusöm af því að gera hluti fyrir aðra — ekki síst þegar okkur líður illa sjálfum . Síðan langar mig að spyrja þig : Er starfið sem þú varst í starfið sem þú myndir vinna ef þú ættir alla peninga sem þú þyrftir út ævina ? Ef ekki , hvað værir þú að gera ? Ef draumastarfið er í annarri grein langar mig að hvetja þig til að skoða að bæta við þig þekkingu á því sviði . Ég held það sé hollt fyrir bæði þig og hagkerfið okkar að fólk bæti við sig þekkingu hvenær sem er um ævina . Hvort heldur sem er með því að fara á námskeið , í frekara nám og þar fram eftir götunum . Mínar fyrirmyndir sem dæmi eru allar komnar yfir áttrætt , tóku doktorsprófin sín seint á ævinni og bjuggu til feril sem hélt í þeim lífi og ánægju í mörg ár eftir að jafnaldrar þeirra hættu að vinna . Ég hvet þig til að skoða þann valmöguleika vel og vandlega . Ertu í forminu sem þig langar að vera í ? Borðarðu matinn sem þig langar að borða ? Umgengst þú fólkið sem þig langar að umgangast ? Ertu að tileinka þér deilihagkerfið eins vel og þú gætir ? Þetta eru allt spurningar sem ég fór í gegnum á þeim tíma sem ég sjálf missti vinnu og gerðu mér mikið gagn . Eins langar mig að benda þér á eina góða bók sem kemur upp í hugann að væri gott fyrir þig að lesa á þeim tíma sem þú ert að fara í gegnum núna . Hún heitir The Power of Positive Thinking eftir Norman Vincent Peale . Algjörlega mögnuð bók sem hittir mann í hjartastað . Að lokum langar mig að segja að ég hef heyrt í fjölmörgum stjórnendum fyrirtækja í dag sem hafa þurft að segja upp fólki . Þessir aðilar eru sammála um að hafa þurft að segja upp hæfu starfsfólki sem eiga allt hið besta skilið í lífinu . Hugur þeirra er mikið hjá þeim . Ég vona svo sannarlega að þú haldir áfram einn dag í einu og haldir þínu striki . Ekki láta neinn utanaðkomandi segja þér raunverulegt virði þitt og ef þú ferð mikið niður andlega þá er engin skömm fólgin í því að heimsækja sem dæmi heimilislæknirinn eða fara í góða samtalsmeðferð hjá sálfræðingi . Það eru ekki verkefnin sem við lendum í sem skilgreina okkur . Heldur það hvernig við tökumst á við þau . Með virðingu og vinsemd , Elínrós Líndal . Liggur þér eitthvað á hjarta ? Þú getur sent Elínrós spurninguHÉR .